סוף שבוע הגיע ואתם מחפשים מה לעשות ולאן כדאי לצאת מהבית? תנו לנו להמליץ לכם על שלל טיולים לשבת בצפון, במרכז, בירושלים ובדרום. הרכבנו לכם מדריך עם טיולי שבת שאנחנו אוהבים במיוחד, אז מעכשיו אין תירוצים. מוכנים? היכון, הכן, טייל!
מי מילדי הצפון, שכיום כבר הפכו חלקם להורים בעצמם, לא בילה עם משפחתו בהתבוננות על שפמנונים שמנמנים שוחים במים של שמורת עין אפק? השמורה הזו היא ממש קסם של טבע בלב הכרך: בין המשתזפים על שפת מקורות נחל נעמן תוכלו לגלות גם נוטריות רטובות פרווה, צבים רכים וג'מוסים, ומעבר לחיות, שחיות בשלווה עם בני האדם והטבע, נמצאת במקום גם טחנת קמח צלבנית. במקום תוכלו להתבונן בכלים חקלאיים מפעם, לצפות בסרט אורקולי ולעלות לתצפית על הגג. זהו טיול לשבת בטבע ובלב העיר בו זמנית.
את הטיול ניתן להמשיך בפיקניק משפחתי תחת אחד מעצי השמורה, או להצפין כמה קילומטרים ולהגיע לעכו העתיקה, שתזמן לכם חוויה קולינרית אמיתית. בין סמטאות הבזאר הטורקי יחכו לכם שתי מסעדות מקומיות ומומלצות במיוחד לסיים בהן יום טיול: קוקושקה ומרקטו. תוכלו לבחור אם אתם בקטע של דגים, שנשלו הרגע מהים, או דווקא מעוניינים בניחוחות איטלקיים בלב הבזאר, ותנו ללבכם להכריע.
מה דעתכם לפתוח את הטיול לשבת כבר בשישי בערב? כי אנחנו רוצים להמליץ לכם על מקום כייפי לקמפינג: מקום בלב, שנמצא ביישוב אבירים. תוכלו להגיע ללא שום אוהל, אלא להשכירו במקום, ולהנות מלילה ליד הנחל הכי פופולארי בסביבה - נחל כזיב. ויש עוד כמה בונוסים: במקום פועלת גם חוות עזים וחנות גבינות ויין (כן, אנחנו חושבים על פיקניק) ואופציה לצאת לטיול סוסים מודרך, או לריינג'רים בנהיגה עצמאית בדרך נופית יפה.
את היום החוויתי הזה מומלץ לסיים כמנהג "הצפוניים" במסעדה באחד הכפרים הדרוזיים שבסביבה. בכפר יאנוח נמצאת אחת המסעדות המומלצות שלנו: אלמנסף. אלהאם פאראג', בעלת המקום והשפית הראשית "שמה בסיר את כל ירקות השדה והבר, את כל חכמת הידיים. יופי של עלי גפן צמחוניים, שיש ברק נהדר, תבשילי ירקות וקטניות", מספרת הילה אלפרט. בשבתות תוכלו גם לאכול פרגיות ממולאות ותבשילי כבש, אך יש להזמין מקום מראש.
מטיילים בגליל המערבי | צילום: איתיאל ציון ו"מקום בלב"
נחל קדש הוא מסלול שמשלב בתוכו גם רוגע, גם נוף מקסים של עמק החולה וגם מבנה מיוחד עם סיפור חשוב ומרגש על חברות - מצודת כח. מהיות המסלול יפה ומיוחד, אפילו שביל ישראל עובר בו, ועליו השביליסטים, אך יש לקחת בחשבון שהוא מתאים למטיבי לכת וחובבי אתגרים קלים (ישנם מספר סולמות בשטח). טיול זה יפתח לכם את השבת בדרך הכי טובה שאפשר - דרך הרגליים.
דרך מהנה לא פחות לראות את אותו האזור היא בטיול רייזרים, שייקחו אתכם, כלומר - שבהם אתם תיקחו את עצמכם, דרך כל המקומות היפים. אתם הולכים לנהוג ברכבים שחיים את השטח, כשאת הנסיעה יובילו המדריכים של רייזר בר, וידאגו לכך שלא תפספסו נחלים ונופים ששווים צילום. אם חיפשתם דרך להכניס פלפל (ואלי קצת בוץ) לשבת שלכם - זו הדרך.
הנחל, שעובר בין החורש הים תיכוני של "ההר הירוק כל ימות השנה", יציע לכם מבחר של שלושה מסלולים ברמות קושי משתנות, כך שכל אחד יוכל לבחור את שמתאים לו. זהו טיול לשבת חורפית או אביבית, שבמהלכו תעברו ליד מחצבת קדומים העתיקה, צמחייה מגוונת, נחל זורם עם קטעי הליכה בתוכו (בעיקר בעונה הגשומה ובשאריותיה) ואגם מלאכותי, אך קסום. במידה ותגיעו למקום בקיץ ובסתיו, כנראה שלא תמצאו מים זורמים, אבל כן מסלול מוצל ונעים.
אם עדיין לא מיציתם את נופיו היפים של הכרמל, תוכלו לקפוץ למצפור הסיירים – אחת מנקודות התצפית הכי יפות בסביבה. תוכלו להכין כאן פק"ל קפה ולנוח עוד רגע לפני שחוזרים הביתה לשבוע החדש.
תל אביב, יא חביבי, לא רק שהיא עיר שבת מובהקת, מלאה באטרקציות, מסעדות ואנשים מגוונים, היא גם אחד היעדים הקרובים לבית, שיזמנו לכם יופי של טיול לשבת. ההמלצה שלנו היא לטייל בשכונת נווה צדק, ולגלות את תל אביב של פעם. השכונה היהודית הראשונה מחוץ לחומות יפו מזמנת לא מעט פינות חמד עם סיפורים מרתקים ומרגשים, וגלידרייה אחת נהדרת, שגם אותה לא תרצו לפספס. תוכלו גם לשכור אפניים ולהתגלגל ברחובות הצרים, ואולי אפילו לדווש עד יפו היפה, ולהגיע לשורשי ההיסטוריה המקומית.
הטיול המתחשב הזה לא ידרוש מכם דבר: לא לקום מוקדם, לא להצטייד בנעלי טיולים רציניות ואפילו לא להתנשף בעליות. זהו טיול ידידותי ביותר, יפה וממש קרוב לבית! אם הייתה הגדרה אחת בלבד ל"טיול לשבת", היינו אומרים שטיול במקורות הירקון עונה עליה יופי, כי יש בו הכל: מבצר עם סיפור היסטורי, אגם ובריכת נופרים, דשא חביב לפיקניק ופסטורליה אמיתית. וכן, אפילו תוכלו למתוח רגליים, לעשות מסלול הליכה קצר, לרכוב על אופניים ולשטוף את העיניים, ואז לפרוש שמיכה על הדשא ופשוט להירגע.
דרומית לחדרה ולא רחוק מהים, נמצא נחל אחד אהוב ומקסים, שבו שוחים צבים בעלי מראה קצת מוזר - נחל אלכסנדר. כבר בתחילת המסלול תוכלו להבחין בהם שוחים במים בהנאה וללמוד עוד על הקהילה הקטנה שלהם. שאר המסלול עובר על יד הנחל, ביער חדרה, ולבסוף בשפך הנחל שעל חוף הים. זהו טיול לשבת קלילה על יד הים.
התחלנו עם החי, ונמשיך עם הצומח: אחרי שתגלו את הצבים המתוקים, מומלץ לקפוץ למשק הלברכט, שבביתן בית אהרון, לקטיף פירות וירקות אורגניים, לצאת לסיור וללמוד על כוורת הדבורים, להנות משלל פעילויות בישול יצירה ובעיקר לבלות יחד בגינה נעימה ומזמינה.
אנחנו רוצים להציע לכם רעיון כייפי במיוחד לטיול לשבת: מסלול שהוא גם נחל וגם אחד החופים הכי שווים בארץ. בנחל שורק תוכלו לראות שלל בעלי חיים, וביניהם גם צבים רכים (כמו גם בנחל אלכסנדר), שחזרו לנחל לאחר תהליך שיקום ארוך שהוא עבר. תוכלו גם לראות קורמורנים, ואם תגיעו בחורף, אולי תזכו לראות אותם מקננים על העצים! ובסוף המסלול - היישר לחוף פמחים הנהדר, למנוחה מוחלטת.
שבת בירושלים היא שבת אחרת, שקטה, נעימה ומאפשרת לחוות יום בארץ, אבל בתחושה של חו"ל. תחושה זו מתעצמת אף יותר כשמטיילים בעין כרם. כפר קטן זה, המשתייך לירושלים, יאפשר לכם לקפוץ לכמה כנסיות ומנזרים, ביניהן גם מנזר וכנסיית יוחנן המטביל, שם על פי האמונה הנוצרית נולד וכנסיית הביקור. אבל מעבר לכל אלו - יחכו לכם במקום כמה גלריות אמנים, בתי קפה ונוף ציורי אמיתי.
נחל קטלב הוא אחד המסלולים האהובים ביותר לטיול לשבת, וזוהי גם אזהרת המסע שלנו אליכם. אם אתם מתכננים להגיע למסלול, כדאי מאוד להתחיל את היום שלכם מוקדם בבוקר. בטיול בנחל תגלו את תחנת רכבת בר גיורא, שכבר מזמן לא בשימוש אבל מוסיפה המון אופי, כמה מעיינות, מגוון צמחייה והמון פרחים ופטריות אחרי הגשמים. ועוד אחד מהבונוסים: בסביבה הקרובה נמצאת אחת ממערות הנטיפים המרשימות במזרח התיכון (אם לא בעולם כולו): מערת אבשלום. נטיפיה יספרו לכם מעשיות על נסיכות ומכשפים ועובדות מעניינות על פלאי הטבע. אל תפספסו!
ואחרי כל ההתרגשויות והמראות מעוררי התאבון, יגיע גם הרגע שבו תרצו להשביע אותו! בדיוק בשביל זה נמליץ לכם על מקום מקסים במיוחד: בחצר של עופר, שנמצא ביישוב מטע. בין נופים נהדרים וריחות של עישון בשרים, תוכלו לשבת ולהתפנק על ארוחה טובה, שבהחלט מגיעה לכם אחרי יום הטיול. שימו לב - המקום פתוח רק בימי שבת, ולכן בהחלט כדאי להזמין מקום מראש ולא להיות ספונטניים.
נחל חלילים הוא אחד הנחלים המפתיעים בסביבה. הוא יוצא מאחת השכונות של מבשרת ציון ומגלה למטייל בו דיי במהרה עולם של טבע. ובעולם זה: מערת חלילים, שתנגן עבורכם כשהרוח תשרוק ושתוכלו לטייל בין "חוריה", יישוב עתיק עם מערת קבורה ואפילו גת. בתחתית המסלול נמצא עמק הארזים, שיזמן לכם גם הוא גן משחקים, עם משחקי "שולחן" שהותאמו לטבע, שלל מסלולי אפניים ומקומות לפיקניק.
אין כמעט מי שלא שמע על הסטף, גם אם עוד לא היה שם. אבל בין אם כבר הספקתם לרדת בין הטרסות העתיקות ולטבול במעיין הקריר ובין אם לא - אנחנו מזמינים אתכם להגיע לטייל בסטף ומבטיחים בתמורה, שתזכו בטיול לשבת נפלאה! מסלול הסטף מתאים כמעט לכל אחד והוא מספק הרפתקה קטנה אך מדוייקת בין נופים ירושלמיים וזכרונות מקומיים.
חוות העזים של שי זלצר, ששוכנת ממש בקרבת מעיינות הסטף, תהווה לכם פינה מושלמת לסוף הטיול. בחרו לכם האחת הגבינות, שמיוצרות באהבה באופן מקומי, חלצו בקבוק יוגורט ואולי איזה יין ותהנו מהשלווה הנעימה של שבת בין הרי ירושלים.
אולי נדמה לכם שמדובר ב"סתם" נחל, אבל בנחל אוג מדובר בלונה פארק שלם למשפחות חובבות טיולים. תתכוננו לטיפוס על שלושה סולמות בין מפלים, גבי מים, מסלול מעגלי ונוף של המדבר היפה. תוכלו למצוא בקלות כמה נקודות מוצלות גם לעצירות התרעננות וקפה. יש לא מעט טיולים לשבת, אבל זה באמת אחד המהנים שבהם.
מה יש לא לאהוב בעין גדי? מדובר על שמורת טבע שנמצאת במדבר, אך מלאה במים. הם נמצאים מתחת לגובה פני הים, אך עם הרים גבוהים ומרשימים. בנוסף, כשתתקרבו לשמורה וודאי תיתקלו ביעלים חמודים ובעיקר: מדובר על מסלולים בדרגת קושי בינונית אמנם, אך מאוד מהנה. תוכלו להעזר בפקחי הרשות כדי שימליצו לכם על המסלול האידאלי לכם. אבל מה שבטוח: נוף מדבר יהיה, מים יהיו ויופי של תמונות לאלבום המשפחתי - בטח שיהיו!
דרך נוספת ואינטגרלית למדבר כמעט כמו החול, היא טיול ג'יפים. אם אתם בענייני אדרנלין גבוה והגעה למקומות שאחרים לא מגיעים אליהם, קראו היטב. את השבת הבאה שלכם תוכלו להקדיש גם לטיול ג'יפים עם דני אפיק, מורה דרך מוסמך ומומחה למדבר, שיציע לכם מגוון מסלולים לבחירה: טיול ג'יפים לנחל צאלים, מצוקי דרגות ונחל תמרים, להרודיון, למכתש הקטן, לדרך הבשמים ואף לפטרה - רק תבחרו.
אם תחפצו לטייל בנווה מדבר של ממש, עין בוקק הוא המסלול עבורכם. המסלול ייקח אתכם בין מדבר, ימת מלח ברקע ומים מתוקים לקינוח. מטיבי לכת יוכלו לעשות את המסלול הבינוני במלואו, ומשפחות עם ילדים קטנים יותר יוכלו להנות ממסלול קצרצר ונחמד בנחל בוקק. כדאי לצאת למסלולים בשעות הבוקר ו"לתפוס" מקום טוב על השביל.
נחל הבשור, שזורם בנגב המערבי, יצר סביבו אידיליה מוחלטת ומפר את גווני הצהוב, שאולי ראינו עד לא מזמן. מסלול זה מכיל כמה מקטעים קצרצרים וכמה נסיעות ברכב ביניהם. בין היתר על יד הנחל תוכלו לעלות על גשר תלוי ולהבחין בשרידים של בורות מים. אם תגיעו למסלול בחורף, אולי יתמזל מזלכם ותראו את צבעוני המדבר פורח!